****

* **ՎԱՂԱՐՇԱՊԱՏԻ Մ.ԳՈՐԿՈՒ ԱՆՎԱՆ N 5 ԱՎԱԳ ԴՊՐՈՑ**
* **ՀԵՐԹԱԿԱՆ ԱՏԵՍՏԱՎՈՐՄԱՆ ԵՆԹԱԿԱ ՈՒՍՈՒՑԻՉՆԵՐԻ ՎԵՐԱՊԱՏՐԱՍՏՈՒՄ**
* **Ավարտական հետազոտական աշխատանք**
* Թեման-**«Ժողովրդական բանահյուսության ուսուցումը`որպես բանավոր խոսքի և տրամաբանական մտածողության զարգացման միջոց»**
* Մասնակից՝ Հակոբյան Քնարիկ
* Դպրոց՝ «Մուսալեռի Ֆ. Վերֆելի անվ. միջն. դպրոց» ՊՈԱԿ
* Վերապատրաստող՝ Աննա Ստեփնյան

**Վաղարշապատ 2023թ.**

**ԲՈՎԱՆԴԱԿՈՒԹՅՈՒՆ**

**ՆԵՐԱԾՈՒԹՅՈՒՆ**............................................................................................................**3**

**ԳՐԱԿԱՆՈՒԹՅԱՆ ԱԿՆԱՐԿ**

1.Բանահյուսական ժանրերն ու դրանց առանձնահատկությունները..........................**5**

2.Առակների ուսուցման դերը կրտսեր դպրոցում.................................................................**6**

3.Առածների և ասացվածքների ուսումնասիրման նպատակները կրտսեր դպրոցում...............................................................................................................**11**

**ԳՈՐԾՆԱԿԱՆ ՀԱՄԱՏԵՔՍՏ:ՄԱՆԿԱՎԱՐԺԱԿԱՆ ՄԵՐ ՓՈՐՁԻՑ**

4. Ժողովրդական խաղիկների ուսուցումը դպրոցում` որպես խոսքի և տրամաբանական մտածողության զարգացման միջոց............................................**15**

**ԵԶՐԱԿԱՑՈՒԹՅՈՒՆՆԵՐ**...............................................................................................**19**

**ՕԳՏԱԳՈՐԾՎԱԾ ԳՐԱԿԱՆՈՒԹՅՈՒՆ**...........................................................................**20**



**ՆԵՐԱԾՈՒԹՅՈՒՆ**

Ժողովրդական բանահյուսությունը ազգայի արժեքի մի մասն է, որը, սերնդեսերունդ փոխանցվելով, բյուրեղացել, հասել է մինչև մեր օրերը` ձևավորելով ու ամբողջացնելով այն կրողների ազգային դիմագիծը և հարուստ նյութ հանդիսանալով ինչպես ժամանակակից գեղարվեստական գրականության, այնպես էլ պատմագրության և արվեստի մյուս ճյուղերի զարգացման համար: Բանահյուսության մեջ իրենց ուրույն կարևորությամբ ու գեղեցկությամբ աչքի են ընկնում ժողովրդական խաղիկներն ու երգերը, առակներն ու հեքիաթները, հանելուկները, առածներն ու ասացվածքները, նաև էպոսը, որոնց մեջ ամփոփված են ժողովրդի ապրումներն ու զգացմունքնրը, երազանքներն ու իղձերը: Սրանք արտացոլում են հոգեբանական ու կենցաղային տարբեր իրավիճակներ, ազգային նկարագրի տարրեր: Բանահյուսությունն իրական կյանքի արտացոլանքն է և իր կարևորագույն ազդեցությունն է ունեցել ժողովրդի աշխարհընկալման, աշխարհայացքի ձևավորման, բարքերի, ավանդույթների վրա` դառնալով հասարակության համար հոգևոր և բարոյական արժեքների հսկայական շտեմարան: Ժողովրդական բանահյուսությունը աշխարհը հասկանալու, ճանաչելու միջոց է, ոգու և անհատականության դաստիարակության հզոր աղբյուր: Բազմաթիվ գրողներ իրենց ստեղծագործություններն ավելի նկարագրական ու բովանդակային դարձնելու համար մեծապես օգտվել են հայ ժողովրդական բանահյուսությունից, կատարել առանձին մշակումներ: Ժողովրդի խոսքն ու զրույցը դարձնելով գրական նյութ` բանաստեղծներն ու գրողներն իրենց ստեղծագործություններն ավելի են մոտեցել ժողովրդին` արտացոլելով վերջինիս ամենանուրբ ու նվիրական զգացմունքները: Բանահյուսությունը ժողովրդի բանավոր ստեղծագործությունն է, նրա հավաքական բանականության և հավաքական հույզի արգասիքը: Սկիզբ առնելով անհիշելի ժամանակներից` այն հաստատուն առաջ է շարժվել, մտել ամեն քաղաք ու գյուղ բակ ու տուն: Իր մեջ ներառելով ժողովրդի աշխարհընկալումը, դարավոր կենսափորձն ու իմաստությունը` հայ ժողովրդական բանահյուսությունն այսօր հասել է մեզ` իր բազմաժանր ու բազմաբովանդակ դրսևորումներով: Բանահյուսությունը փոխանցվում է բերնեբերան, սերնդեսերունդ ավանդվում` իր հետ բերելով անցյալի թաքուն ու բացահայտ կողմերը, զգացմունքներն ու հյույզերը: Ժողովրդական խոսքի հորինողներին անվանում ենք պատմող, ասացող, գուսան, աշուղ: Բանահյուսության գլխավոր առանձնահատկությունն այն է, որ խորապես ազգային է, ազգային ինքնության նախահիմքն է: Այստեղ է երևում յուրաքանչյուր ժողովրդի ազգագրական յուրահատկությունը:

Նկատենք, որ բանահյուսական նշված ժանրերն ունեն նաև անփոխարինելի ուսումնական ու դաստիարակչական նշանակություն մատաղ սերդի համար, ուստի ուսումնական ծրագրերում դրանց տարատեսակների ներառումը մեծապես օգնում է սովորողների արժեհամակարգի ձևավորմանը, ազգային ու հայրենասիրական դաստիարակությանն ու լեզվամտածողության զարգացմանը: Հատկապես կրտսեր դպրոցում առակների, առածների ու ասացվածքների, օրհնանքների ու հանելուկների ուսուցումն ունի թե' դաստիարակչական, թե' ուսումնական մեծ արժեք` բարձր արժեքներ է սերմանում, զարգացնում խոսքը, մտածողությունը, տրամաբանությունն ու երևակայությունը:

***Հետազոտության արդիականությունը****:* Ներկայիս կրթական համակարգը ենթադրում է, որ սովորողը գիտելիքից բացի պետք է ձեռք բերի նաև արժեքներ, վերաբերմունք ու դիրքորոշում: Այս համատեքստում կցանկանանք առանձնակի կարևորել բանահյուսության դերը` մատաղ սերնդի կրթության ու դաստիարակության համատեքստում: Միևնույն ժամանակ` պետք է նշենք բանահյուսության ուսումնասիրման անգնահատելի դերը սովորողների խոսքային կարողության, տրամաբանական ու քննադատական մտածողության զարգացման վրա, ուստի և հենց այս հանգամանքի անհրաժեշտության կարևորմամբ էլ պայմանավորել ենք մեր հետազոտական աշխատանքի թեմայի որդիականությունը:


***Աշխատանքի նպատակը:*** Աշխատանքի նպատակն է բացահայտել բանահյուսական ստեղծագործությունների արդյունավետ ուսուցման հնարավորությունները կրտսեր դ դպրոցում:Հետազոտական աշխատանքի շրջանակներում քննարկվող ***խնդիրները*** հետևյալն են.

* Ուսումնասիրել համապատասխան ակադեմիական գրականություն, հանրակրթական ոլորտի օրենսդրություն:
* Ընդգծել հայ բանահյուսական գոհարների դերն ու նշանակությունը մատաղ սերնդի կրթության ու դաստիարակության գործում:
* Դիտարկել կրտսեր դպրոցում բանահյուսական ստեղծագործությունների ուսումնական ու դաստիարակչական մոտեցումներն ու արդյունավետ մանկավարժական պայմաները:

**ԳՐԱԿԱՆՈՒԹՅԱՆ ԱԿՆԱՐԿ**

**1.Բանահյուսական ժանրերն ու դրանց առանձնահատկությունները**

Հայոց բանահյուսությունը սկզբից ևեթ ունեցել է մեկ գլխավոր ուղղվածություն՝ հայրենասիրություն: Հայրենասիրական բնույթ ունեն մեր առասպելները, վիպական երգերը և մյուս բոլոր ստեղծագործությունները[[1]](#footnote-2): 19-րդ դարի կեսերին հայ մտավորականությունը մեծ զարկ տվեց մեր ժողովրդի բանավոր ավանդության տարբեր ժանրերի գրառմանը, հրատարակմանը և ուսումնասիրմանը: Այդ գործում իրենց մեծ ավանդն ունեցան հայ մշակույթի մի շարք երախտավորները` Գ. Սրվանձտյանց, Մ, Աբեղյան, Գ. Շերմազանյան, Մ. Բարխուդարյան, Գ. Ղափանցյան, Ա. Ղանալանյան, Կ. Մելիք-Օհանջանյան, Ս. Հարությունյան, Կոմիտաս և այլոք, ովքեր կարողացան կորստից փրկել հայ ժողովրդի բանավոր մշակույթի գանձերը և գիտական հիմքերի վրա դնել դրանց ուսումնասիրությունը: Բանահյուսությունը զարգացել է մարդկության գիտակցական գործունեության ամենասկզբից, սկսել է պարզ տեսակներից, հետագայում ընդլայնել է իր տեսականին: Բանահյուսության սեռերն ու տեսակներն արտակարգ հարուստ են և իրենց մեջ ընդգրկում են բանավոր խոսքին բնորոշ բոլոր դրսևորումները: Բանահյուսության տեսականին ներկայացնել՝ նշանակում է առանձնացնել ձևիմաստային հետևյալ խմբավորումները.

Սեռն ինչպես բանահյուսական, այնպես և գեղարվեստական ստեղծագործությունները տարբերակող ամենամեծ ձևիմաստային բաժանումն է: Սեռերն իրարից տարբերվում են ինչպես արտաքին, այնպես էլ ներքին հատկանիշերով: Ըստ այդմ` բանահյուսական սեռերը երեքն են՝ պատմողական, քնարական և թատերգական:

Պետք է ցավով նշել, որ այսօր հասարակության մեջ բանահյուսությունը կամաց-կամաց կոորսվում է, այն պահպանվել է հիմնականում մի քանի դրսևորումներով՝ անեկդոտ, իմաստախոս առակ կամ այլասացություն,օրհնանք, անեծք, հայհոյանք: Ուստի այս համատեքսստում կցանկանանք կարևորել դպրոցի դերը, որը մատաղ սերնդի հաղորդակից է դառնում ազգային մշակույթի այս անձեռակերտ գանձարանին` այդպիսով նպաստելով վերջիններիս հայրենաճանաչությանն ու հայրենասիրության խթանմանը: Կարծում ենք, որ այսօրվա սովորողն իրապես կարիք ունի բանահյուսական խոսք ու զրույցով դաստիարակվելու, ուստի հարկ ենք համարում նկատել, որ ավելորդ չէր լինի, եթե բանահյուսությունն ուսումնական ծրագրերի մեջ նեռարվեր և ունենար ուսումնական առանձին առարկայի կարգավիճակ:

**2.Առակների ուսուցման դերը կրտսեր դպրոցում**

Հայ ժողովուրդը մտածող, ստեղծարար ժողովուրդ է: Այդպես եղել է դարեր ի վեր, այդպես է և այսօր: Այս պնդումը հիմնված է մեր բազմադարյան գրականության, բանահյուսական անգին պատառիկների գոյության վրա, այլ խոսքով՝ մեր մշակույթի ու մեծարժեք ձեռագիր մատյանների գոյությունն է մեր իմաստության հենասյունը: Այդ իմասնտությունը մեծապես արտացոլվել է ժողովրդական ասացվածքներում, առածներում, հեքիաթներում, ինչպես նաև առակներում: Առակի գեղարվեստական ժանրը դարերի ընթացքում մուտք է գործել նաև հայ ժողովրդի գեղարվեստական գանձարանը և դարձել նրա անքակտելի մասը: Իսկ ի՞նչ է առակը, ո՞րն է այս գրական տեսակի արժեքը, առաքելությունը, բովանդակային առանձնահատկությունը: Պարզապես պատմությու՞ն՝ այլաբանական հնարքներով, թե՞ այս փոքրածավալ ստեղծագործության իրական նշանակությունն ավելի խորն է ու բովանդակային: Առակը խոսքի արտահայտման այնպիսի ձև է, որն ասելիքը բացատրում և ներկայացնում է առանձին, մի օրինակի միջոցով կատարված ընդհանրացմամբ: Հենց այդ օրինակի միջոցով է հեղինակը վեր հանում ժամանակի՝ ոչ դրական, դատապարտելի ու մերժելի իրողությունները, հաճախ ծաղրում, համեմում այլաբանությամբ: Եզրափակիչ՝ խրատական հատվածում արդեն սուր ու տեսանելի շարադրանքով մերժում ու պարսավում է այս կամ այն իրողությունը՝ փորձելով հանրույթին ցույց տալ կյանքն իր ողջ գույներով, ընթերցողի առաջ բացել մարդկային էության զազրելի, տհաճ ու դատապարտության արժանի կողմերը: Այլ խոսքով՝ առակը մի պատմություն է, զրույց, որից կատարվում է համապատասխան բարոյական եզրահանգում: Առակի պամողական մասը ժանրային առումով նրան մոտեցնում է հեքիաթին, հատկապես հրաշապատում-կենդանական հեքիաթին, սակայն առակի ժանրային առանձնահատկությունը ամփոփված է հենց խրատական հատվածում՝ «առակս ինչ կցուցանե»:

Առակներն իրենց դրական ազդեցությունն են բերում կրտսեր դպրոցականների բարոյական դաստիարակության վրա: Ռուս մանկավարժ Կոնստանտին Դմիտրևիչ Ուշինսկին դաստիարակությունը բնորոշում է որպես ներդաշնակորեն զարգացած անձնավորության ձևավորմանը նպատակաուղղված գիտակցական պրոցես: Դաստիարակության տարբեր կողմերի շարքում նա գլխավոր տեղը հատկացնում է բարոյականության դաստիարակությանը, որովհետև, ըստ նրա` բարոյական դաստիարակությունը երեխայի մեջ պետք է զարգացնի մարդասիրություն, ազնվություն և ուղղամտություն, աշխատասիրություն, կաարգապահություն և պատասխանատվոության զգացմունք, որը զուգակցվում է համեստության հետ: Դաստիարակությունը երեխայի մեջ պետք է զարգացնի ամուր բնավորություն և կամք, տոկունություն, պարտքի զգացմունք [[2]](#footnote-3): Այս ամենից ելնելով՝ կարող ենք արձանագրել, որ առակներով կարելի է ուղղորդել, սովորեցնել, ստիպել, որ դպրոցականը դուրս գա շարադրանքից ու եզրահանգումներ կատարի, բանավիճի, հայտնի սեփական կարծիքը: Այս առումով տեղին է նշել, որ առակների ուսուցումը, դրանց իմաստի ընկալումն ու հիմնական մտքի բացահայտումը բավականաչափ արդյունավետ է հենց կրթական նպատակներ իրականացնելու առումով: Անշուշտ, առակի ժանրային առանձնահատկությունից բխող խրատական մասը, որպես կրթադաստիարակչական մի ուրույն գործիք, ունի մեծ արժեք: Առակի ժանրը ուսուցչի համար իսկական օգնական է, որպեսզի վերջինս կարողանա անուղղակի կերպով ինչ-որ կարևոր միտք հասցնի սովորողին: Օգնական է, քանի որ սովորողն ինքն է տեսնում վատ ու սխալ օրինակը, ըմբռնում հիմնական գաղափարը, իսկ ահա խրատական հատվածում կարողանում է հանդես գալ դատավորի, քննադատի դերում: Այսպիսով, բուն կրթական ընթացքին զուգահեռ երեխան ինչ-որ առումով ինքնադաստիարակվում է, իր պնդումներով դատապարտում վատ ու մերժելի արարքներն ու երևույթները:

Առակների ուսուցումը մեծապես օգնում է նաև կապակցված խոսքի զարգացմանը: Այս ընթացքում զարգանում է թե' մենախոսելու, թե' երկխոսելու կարողությունները, սովորողը սկսում է ինքնուրույն եզրահանգումներ կատարել, սովորում է դասդասել դրականն ու բացասականը, լավն ու վատը: Առակի բարոյախրատական հատվածը նպաստում է բարեվարքության, աշխատասիրության, բարության ու մի շարք այլ դրական հատկությունների, պետքական հմտությունների ու կարողությունների ձևավորմանն ու զարգացմանը: Առակներում գովաբանվում և խրախուսվում են լավը, բարին, բարոյականությունը, ջանասիրությունը, ազնվությունը, հայրենասիրությունը, ընկերասիրությունը, գեղեցիկը, մարդկայինը և, ընդհակառակը, ծաղրվում ու դատապարտվում են վատը, չարը, տգեղն ու անմարդկայինը, դավաճանությունն ու վախկոտությունը: Այդ իսկ պատճառով առակների ուսուցումը բավականին կարևոր է գիտելիք փոխանցելու տեսանկյունից:[[3]](#footnote-4) Կրտսեր դպրոցում, սկսած առաջին դասարանից, ուսուցանվում են ժողովրդական բանահյուսության անգին նմուշներ՝ առած-ասացվածքներ, հեքիաթներ, շուտասելուկներ, սուտասելուկներ և այլն։ Առակի ուսուցումն առանձնահատուկ տեղ ու դեր ունի մայրենիի դասընթացում, քանզի անգնահատելի է առակի թե' ուսուցողական և թե' դաստիարակչական նշանակությունը։ Առակների միջոցով է, որ կրտսեր դպրոցականը ընկալում է մայրենի լեզվի բարձրարժեքությունը:

Առակների ուսուցողական արժեքը անչափ կարևոր է սովորողի համար, քանի որ առակում առկա բարոյախոսական հատվածը լիարժեք կատարում է իր գործառույթը՝ ստիպելով սովորողին մտածել: Շատ ավելի դյուրըմբռնելի ու պարզ է դառնում առակի հիմնական միտքը սովորողի համար, եթե աշխատանքը զուգորդվում է առակի թեմային վերաբերող առածների, ասացվածքների կիրառմամբ: Վստահաբար կարող ենք արձանագրել, որ առակների դասավանդումը անչափ կարևոր է, քանի որ այս ստեղծագործության հիմքում ընկած է դաստիարակության, բարոյական բարձր արժեքային համակարգ ունեցող սերունդ ձևավորելու, սովորողի մոտ բնավորության վատ գծերն ու թերությունները վերացնելու միտում: Դաստիարակության թերությունները չափազանց դժվար է հաղթահարել հետագա տարիներին, իսկ դաստիարակության բացթողումները կարող են պատճառ դառնալ անհատական զարգացման՝ օնտոգենեզի բացասական հետևանքների։ Դրա համար ժամանակակից տարրական դպրոցում սկսել են առանձնակի ուշադրություն դարձնել հատկապես դաստիարակության խնդիրներին[[4]](#footnote-5)»:

«Հասկացողին մինն ասա, չհասկացողին` հազար ու մի», գուցե այս ասացվածքով կարելի է էլ ավելի շեշտադրել առակի խրատական առանձնահատկությունները, որոնց շնորհիվ դարեր շարունակ սերունդներ են կրթվել, առակի ցույց տված ճիշտ ուղով քաղաքակրթություններ են ձևավորվել ու դաստիարակվել: Առակի բարոյախոսական գաղափարը, հենվելով ծաղրի, քննադատության, լավի ու վատի համեմատության վրա, էլ ավելի է ընդգծել մարդկային հասարակության արատները՝ անուղղակի կերպով դատապարտելով դրանք: Առակը երբեք էլ չի դիտարկվել որպես հրաշապատում հեքիաթ կամ զարմանահրաշ պատմություն, այս գրական ժանրը միշտ էլ իր ընթերցողին կրթելու, դաստիարակելու, խորհուրդ տալու ու բացասականը մատնացույց անելու առաքելություն է ունեցել: Այսպիսով, կարող ենք արձանագրել, որ առակի ուսուցումը բավականին դրական ազդեցություն է ունենում կրտսեր դպրոցական տարիքի սովորողների վրա՝ ընդ որում այդ դրական ազդեցությունը համակողմանի է և ունի լայն շրջանակ.

* **Նպաստում է սովորողի կարդալու, պատմելու, ոչ մեխանիկորեն վերարտադրելու կարողությունների զարգացմանը:**
* **Հարստացնում է սովորողի բառային պաշարը:**
* **Օգնում է սովորողի կապակցված խոսքի բնականոն զարգացմանը:**
* **Ձևավորում է գեղագիտական ճաշակ:**
* **Դաստիարակում է կամային բարձր, ազնիվ հատկանիշներ:**
* **Նպաստում է սովորողի ինքնուրույն կարծիքի, դիրքորոշման անկաշկանդ արտահայտմանը:**
* **Զարգացնում է պատկերավոր մտածողությունն ու ստեղծագործական միտքը:**
* **Սերմանում է բարեվարքություն, բարություն, լավի ու վատի սահմանը տարբերակելու իմացություն:**
* **Խրախուսում է ընթերցանությունը:**
* **Զարգացնում է դասդասելու, այս կամ այն իրողությունը հատկանշավորելու, տարբերություններ ու նմանություններ գտնելու կարողություն:**

Առակի ուսուցումը տարրական դպրոցում միտված է կրթության պետական չափորոշչով սահմանված մի շարք վերջնարդյունքների դրական ելքերին: Դրանք բազմազան են, ունեն տարաբնույթ նշանակություն և փոխկապակցված են միմյանց հետ: Կարևոր է, որ սովորողը կարողանա հասկանալով և արտահայտիչ ընթերցել առակը, կարողանա պատմել այն` հիշելով հիմնական բովանդակությունը և կարողանա նաև կարծիք հայտնել` հենվելով խրատական մասի վրա: Պատմելու ընթացքում զարգանում է սովորողի կապակցված խոսքը, ուստի ուսուցիչը պետք է խրախուսի, որ կիրառվի պասիվ բառապաշարի բառամթերքը, արդյունքում՝ խոսքը կլինի պատկերավոր և զերծ մեխանիկական վերարտադրումներից: Աշակերտները պետք է տեղեկացվեն պատմելու համար իրենց տրված պահանջներին: Սակայն մեր դիտարկումները ցույց են տալիս, որ մեր ուսուցիչները այդ հարցը հաճախ անտեսում են: Առաջին հերթին պետք է գնահատվի պատմողի բառապաշարով ներկայացված հեղինակի խոսքը: Սա նշանակում է, որ նյութը չպետք է անգիր վերարտադրվի:[[5]](#footnote-6)

Լեզվական և հաղորդակցական կարողություններն անկյունաքարային են ցանկացած գործունեություն ծավալելու ընթացքում: Այս կարողության բնականոն զարգացումով է պայմանավորված նաև հանրակրթական հաստատությունում սովորողի զարգացումն ու մտավոր առաջընթացը, ուստի և ցանկացած ուսումնական գործընթացի անբաժանելի ու փոխկապակցված բաղադրիչը հենց բնականոն զարգացող հաղորդակցումն է: Ոսուցիչը պետք է ամեն կերպ նպաստի այս կարողության զարգացմանը, որը կհամապատասխանի տարիքային առանձնահատկություններին: Շատ կարևոր է մայրենիի դասաժամի ընթացքում պայմաններ ստեղծել, որ դասի ընթացքում սովորողի դերը լինի ավելի ակտիվ, նա ուղղակի կերպով լինի դասի ընթացքի կենտրոնում, չլինի պասիվ, այլ հնարավորինս շատ խոսի, մեկնաբանի, կարծիք հայտնի: Ակտիվ խոսքը հնարավորություն է տալիս, որ սովորողն ավելի արագ զարգացնի կապակցված խոսքը, հղկի, կոկի, գեղեցկացնի այն, ուստ և առակների ուսուցման ժամանակ սովորողը պետք է լինի դասապրոցեսի ակտիվ կողմը, դուրս գա պասիվ լսողի ավանդական իր դերից: Անշուշտ, վերը թվարկած հմտություններն ու կարողությունները սովորողը ձեռք կբերի այն պարագայում, երբ ուսուցիչը ճիշտ ու կառուցողական է վարում դասը՝ հաշվի են առնված սովորողների անհատական պահանջմունքները, դասը հագեցած է դիդակտիկ նյութերով ու զննական պարագաներով, դասին կիրառվում են մի շարք ակտիվ մեթոդներ, որոնք կարող են ոգևորել սովորողին ու պահել ակտիվ դաշտում:

**3.Առածների և ասացվածքների ուսումնասիրման նպատակները կրտսեր դպրոցում**

Ինչպես նշեցինք, շատ բազմազան են ժողովրդական բանահյուսության տեսակները՝ էպոս, հեքիաթ, առակ, մանրապատում ստեղծագործություններ՝ հանելուկ, ասացվածք, առած, շուտասելուկ ու սուտասելուկ, խաղիկ և այլն: Այս ժանրերից յուրաքանչյուրն ունի իր բովանդակության, կառուցվածքի և պատկերավորման բավական կայուն յուրահատկություններ, որոնք մշակվել են և դարձել մեծ ընդհանրացումների հիմք: Ժողովրդական մանրապատումների հեղինակը ժողովուրդն է, որ ստեղծել է բանավոր անգիր ստեղծագործությունների ամբողջություն՝ ներկայացնելով իր կյանքի ու անցած ճանապարհի առավել կարևոր դեպքերն ու իրադարձությունները, իր պատկերացումներն ու ըմբռնումները շրջապատող աշխարհի, բնության մասին։ Հայկական առածները ստեղծվել և պահպանվել են հայ ժողովրդի գոյության բոլոր ժամանակաշրջաններում։ Որևէ առածի ծագումնաբանությունը պարզելը բարդ է կամ անհնարին։ Առածները և ասացվածքները հայ ժողովրդական բանահյուսության ամենահին և հարուստ ժանրերից մեկն են։ Հայկական առածների առաջին բուն ժողովրդական հավաքածուն թողարկվել է 1859 թվականին՝ Թիֆլիսում, «Մեղու Հայաստանի» թերթում: Առածների հավաքագրման աշխատանքը ավելի ակտիվանում է 1880-1900-ական թվականներին։ 1951-ին հրատարակվում է Արամ Ղանալանյանի «Առածանի» համավահավաք ժողովածուն, որը պարունակում է շուրջ 40000 հայկական առածներ[[6]](#footnote-7): Առածներն ու ասացվածքներն ամփոփում են ժողովրդի կենսափորձը, ինքնությունը, իմաստնությունը և հսկայական դեր են կատարում դպրոցականների արժեհամակարգի ձևավորման առումով: Սովորողների մեջ ուսման հանդեպ հետաքրքրություն և սեր առաջացնելու, նրանց համագործակցության մղելու համար ուսուցիչը պետք է քաջատեղյակ լինի ժողովրդական առածների, ասացվածքների, հանելուկների և թևավոր խոսքերի հարուստ պաշարին և դրանք մեկնաբանելու կարողություն ունենա։

Մայրենիի գրեթե յուրաքանչյուր դասի հետ կարելի է մատուցել ժողովրդական այդ պարզ, հակիրճ, բայց բովանդակալից ստեղծագործությունները՝ կապելով դասի հիմնական թեմայի հետ՝ որպես լրացուցիչ նյութեր։ Դրանք պարզաբանում, առավել ցայտուն են դարձնում հիմնական բնագրի որևէ կողմը կամ խորացնում ու ամբողջացնում դրանց գլխավոր միտքը։ Կրտսեր դպրոցականներին պետք է սովորեցնել գործնականորեն դրանք տարբերել իրարից, վերլուծել ըստ բովանդակության, անգիր սովորել և օգտագործել խոսքի մեջ։ Մանրապատումները իրենց բովանդակությամբ խիստ հակիրճ ձևով մայրենի լեզվի և հայերեն մտածողության վառ օրինակներ են: Ոչ մի այլ բանով ավելի լավ, քան ժողովրդական մանրապատումների միջոցով, հնարավոր չէ երեխաների մտածողության վրա ազդել, նրանց դատողական խոսքը զարգացնել։ Ժողովրդական մանրապատումներում արտացոլված է ժողովրդի կյանքը իր սքանչելի և հետաքրքիր առանձնահատկություններով, նրանցում արտացոլված են ժողովրդի կյանքի և կենցաղի բոլոր կողմերը, հասարակական կյանքի երևույթները՝ չարն ու վատը, բարին ու լավը: Առածները չհնացող գրական տեսակներից են, որոնք օգնում են առավել ընկալելի, առավել ճշգրիտ արտահայտել միտքը, դրանց հատուկ են խոսքի պարզությունը և քիչ խոսքով շատ բան ասելու յուրօրինակ տեսակը:

*Առածը* խրատական բնույթ ունեցող, իմաստալից համառոտ խոսք է, որում արտահայտվում է ժողովրդական կենսափորձը: *Ասացվածքները* ժողովրդական փիլիսոփայական ժանրի ստեղծագոծություններ են: Կյանքի որևէ երևույթ բնորոշվում է դիպուկ և հակիրճ խոսքով: Ասացվածքը առածից տարբերվում է նրանով, որ միտքն արտահայտում է ուղղակի, առանց միջնորդավորման, առանց այլաբանության: *Ասացվածքը* ժողովրդական կարճ և հասկանալի բանավոր մանրապատում է, որը հակիրճ բնութագրում է կյանքի տարբեր երևույթներ: Ասացվածքների միջոցով արտահայտվում է ժողովրդի տեսակետը, նրա հայացքները հարաբերությունների, մարդու լավագույն կոչման և այլ հարցերի վերաբերյալ: Ասացվածքներ կան գրեթե բոլոր ժողովուրդների բանահյուսության մեջ: Դրանք մարդուն դաստիարակելու լավագույն պատվիրաններն են: Առածներն ու ասացվածքները ժողովրդական բանահյուսության ժանրի սեղմ ասույթներ են, որոնք ունեն բարոյախրատական և դիդակտիկ բնույթ: Առածների ու ասացվածքների միջոցով սերնդեսերունդ փոխանցվում է տվյալ ժողովրդի լեզվամտածողության, մշակույթի, կենցաղի և այլ բնագավառներին վերաբերող տեղեկատվություն[[7]](#footnote-8):

Առածների ու ասացվածքների համար որոշ չափով նյութ է տվել նաև գրականությունը, որտեղից խրատական, բարոյախոսական և այլ կարգի թևավոր արտահայտություններ տարբեր ճանապարհներով անցել են ժողովրդին։

Օրինակ՝ «*Արջն իր ահից կգոռա»* հայկական առածը ծագել է խոր հնադարում, հիշատակվում է նաև Եղիշեի պատմության մեջ և նշանակում է, թե մարդը օրհասի ժամանակ դրսևորում է իր ներքին բոլոր ուժերը։ Ստեղծվելով հնագույն ժամանակներում՝ այսօր էլ առածը պահպանում է իր գործնական նշանակությունը և լայն կիրառություն ունի կենդանի խոսքում, օգնում է առավել ընկալելի, առավել ճշգրիտ արտահայտել միտքը։ Առածները քիչ բառերով մեծ բովանդակություն են հաղորդում, ունեն ճանաչողական և դաստիարակչական մեծ արժեք, ինչպես՝ «*Ով ալարի, ոչ դալարի», «Տաշած քարը գետնին չի մնա», «Անվախը մեկ անգամ է մեռնում, վախկոտը՝ հազար»,*  «*Ուրիշի համար փոս փորողը ինքն է ընկնում մեջը», «Լավություն արա, ջու՛րը գցիր»* և այլն*[[8]](#footnote-9)*: Առածներով հարուստ են մանկական բանաստեղծությունները, պատմվածքներն ու հեքիաթները, ուստի ճիշտ ու տեղին մեջբերված առածը ուսուցչի խոսքը դարձնում է կենդանի՝ ստեղծելով աշխույժ զրույցի համար նպաստավոր մթնոլորտ ոչ միայն աշակերտների, այլև մեծահասակ ու փորձառու ունկնդիրների միջավայրում։ Առածները սովորողների մոտ կարող են դաստիարակել աշխատասիրություն, միասնություն, հայրենասիրություն և այլ հատկանիշներ։

Ասացվածքները տարբերվում են առածներից նրանով, որ ունեն միայն ուղղակի իմաստ՝ առանց այլաբանական հնարների ու փոխաբերական պատկերների։ Օրինակ՝ *«Համեստությունը զարդարում է մարդուն», «Քանի լեզու գիտես, այնքան մարդ ես», «Աշխատանքը ազնվացնում է մարդուն»* և այլն։ Ասացվածքներում արտահայտվել են ժողովրդի կենսափիլիսոփայությունը, նրա ըմբռնումներն ու պատկերացումները կյանքի տարաբնույթ հարցերի, մարդկային հարաբերությունների, ազգային արժեքների և այլ հարցերի մասին։ Լինում են հիմնականում խրատական-դաստիարակչական բովանդակության։ Օրինակ՝ «*Մոտիկ հարևանը հեռու բարեկամից լավ է», «Հասկացողին մին ասա, չհասկացողին՝ հազար ու մին», «Թոկի երկարն է լավ, խոսքի կարճը», «ժամանակը ոսկի է», «Համբերությունը կյանք է», «Քեֆ անողին քեֆ չի պակսի», «Թրի կտրածը կլավանա, լեզվի կտրածը չի լավանա», «Աշխարհի շինողն ու քանդողը լեզուն է», «Աչքը տեսածից կվախենա»* ևայլն։ Ասացվածքներն իրենց հետ բերում են ժողովրդական ոգի և գործածվում են առտնին, մտերմիկ խոսքում։ Օրինակ՝ «*Այսօրվա գործը վաղվան մի թողնիր*» ասացվածքը, որ կա գրեթե բոլոր ժողովուրդների բանահյուսության մեջ, հասկացվում է որպես իմաստուն խորհուրդ, մարդու մեջ աշխատասիրություն դաստիարակելու լավագույն պատվիրան։ Թե' առածները, թե' ասացվածքները խոր իմաստ ունեցող խրատական կարճ արտահայտություններ են, որ իրենց ձևով ու բովանդակությամբ երեխաներին հայոց լեզվի և հայերեն մտածողության գեղեցիկ օրինակներ են տալիս։ Ինչպես Ուշինսկին է ասում, դրանք «Մայրենի հարազատ բարբառի կենսաթրթիռ դրսևորում են, որ ուղղակի դուրս են թռչում նրա կենդանի ակունքից՝ ժողովրդի հավերժ ջահել ու հավերժ կենդանի սրտից»[[9]](#footnote-10) ։ Նրանց մեջ արտացոլված է ժողովրդական կյանքն իր բոլոր սքանչելի արտահայտություններով, իր պահանջներով, ձգտումներով ու սովորություններով, իր հայացքներով՝ բնության, մարդկային գործունեության ու կյանքի տարբեր երևույթների վերաբերյալ, ուստի շատ մեծ է դրանց ճանաչողական ու բարոյադաստիարակչական արժեքը։

Օրինակ՝ *«Խորամանկ աղվեսը չորս ոտքով է թակարդն ընկնում», «Ինչ որ ցանես, այն կհնձես», «Ուս ուսի որ տանք, սարեր շուռ կտանք», «Մի ծաղկով գարուն չի գա, Մի ձեռքը ծափ չի տա», «Գյուղ կանգնի, գերան կկոտրի»* մանրապատումները առածներ են*,* քանի որ ունեն և' ուղիղ իմաստ, և' այլաբանական, իսկ *«Համեստությունը զարդարում է մարդուն», «Գործը վարպետից է վախենում», «Մուշտակդ կարիր ամռանը, մանգաղդ սրիր ձմռանը», «Բարի խոսքը հարստությունից լավ է», «Միասնությունը ուժ է»* մանրապատումներն ասացվածքներ են, քանի որ ունեն միայն ուղղակի իմաստ, պիտի հասկանալ այն, ինչ-որ ասվում է։ Որքան էլ առածներն ու ասացվածքները պարզ են ու հակիրճ, այնքան իրենց մեջ ասելիքը շատ է:

Ժողովրդական առածներն ու ասացվածքները պետք է սովորողների գիտակցությանը հասցնել առաջին հերթին գեղեցիկ և արտահայտիչ կարդալու կարողությամբ, իսկ ապա նաև տրամաբանական աշխատանքի միջոցով երեխաներին թույլ տալ ներկայացնել այդ անդամների միջև եղած տրամաբանական կապը: Ժողովրդական մանրապատումները դպրոցականների ամենասիրելի ստեղծագործություններն են: Դրանք լավագույն ընտրանի են իրենց բանաստեղծական պատկերացմամբ, դիպուկ խոսքային հատկություններով: Դպրոց մտած աշակերտի համար սրանք շատ հետաքրքիր տեղեկություններ են, որ օգնում են նրան ճանաչելու շրջապատը, բայց և միաժամանակ կողմնորոշվելու, սիրով լցվելու լավ և օգտակար արարքների նկատմամաբ, ատելու չարը, զգուշանալու նրանից, սովորելու նրանց դեմ պայքարել: Այսպես աշակերտի անհատականության ձևավորումը, տարբեր հմտությունների, կարողությունների և գիտելիքների ձեռքբերումը տեղի է ունենում բնական, առանց ավելորդ ու արհեստածին բաղադրիչների:

**ԳՈՐԾՆԱԿԱՆ ՀԱՄԱՏԵՔՍՏ:ՄԱՆԿԱՎԱՐԺԱԿԱՆ ՄԵՐ ՓՈՐՁԻՑ**

**4. Ժողովրդական խաղիկների ուսուցումը դպրոցում` որպես խոսքի և տրամաբանական մտածողության զարգացման միջոց**

Հայ ժողովրդական երգերն ու խաղիկները մեր ժողովրդի հոգեկերտվածքի յուրօրինակ դրսևորումներն են, որոնց միջոցով ժողովուրդն արտացոլել է իր պատմության առավել կարևոր դեպքերը, իմաստությունը, ձգտումներն ու իդեալները։ Կարելի է ասել, որ դրանք մի ամբողջ ժողովրդի կյանքի, զգացմունքների, աշխարհազգացողության հայելիներն են: Բանահյուսական ստեղծագործությունները ժամանակի ընթացքում փոփոխվել, զարգացվել և հարստացվել են բազմաթիվ անանուն հեղինակների կողմից, ինչպես նաև իրենց արտացոլումն են գտել գեղարվեստական գրականության մեջ: Բանահյուսության շատ թեմաներ, սյուժեներ ու կերպարներ մշակվել և ընդհանրացվել են` դառնալով բազմաթիվ գրողների արժեքավոր ստեղծագործությունների հենասյուները: Այդպիսի գրողներից են Հովհ. Թումանյանը, Ավ. Իսահակյանը, ովքեր իրենց  բալլադների, հեքիաթների ու պոեմների հիմքում դրել են ժողովրդական բառ ու բանը, երգն ու խաղիկը: Աներկբա է, որ գեղարվեստական խոսքի հիմնական հատկանիշներից մեկն այն է, որ ունի գեղագիտական արժեք: Գրողի գերխնդիրն է իր ստեղծագործության միջոցով ազդել ընթերցողի հոգեկան աշխարհի, զգացմունքների վրա: Բանայուսական այս պատառիկները մեծ չափով ուսումնասիրվում են կրտսեր դպրոցում: Դիտարկենք մեր կողմից մշակված մի շարք առաջադրանքների, որոք կիրառում ենք ժողովրտական խաղիկների ուսումնասիրման ընթացքում:

**Թեման` Հովհ. Թումանյանի «Ծիտը» խաղիկը**

**Առաջադրանքի նպատակները`**

* Աշակերտներին բացատրել խաղիկի բովանդակությունը, գաղափար տալ բնության, բանջարի, խոտի մասին:
* Միջառարկայական կապ ստեղծել «Ես և շրջակա աշխարհը» ուսումնական առարկայի միջև:
* Զարգացնել խոսքային կարողությունն ու տրամաբանական մտածողությունը:
* Առաջացնել հետաքրքրություն գեղարվեստական գրականության նկատմամբ:
* Խթանել երևակայությունը, ինքնուրույնությունն ու նախաձեռնությունը:

***Առաջադրանք 1. Կարդա՛ տրված խաղիկը և պատասխանի՛ր առաջադրված հարցերին.***



**ա) Ինչու՞ էր Հուռին գնացել բանջարի:**

**բ) Ի՞նչ է բանջարը:**

**գ) Ինչու՞ Հուռին խոտ չհավաքեց բանջարի փոխարեն:**

**Նպատակ՝** զարգացնել կրտսեր դպրոցականի բառապաշարը և երևակայությունը:

**Ընթացքը**՝ նախնական զրույցի միջոցով պարզեցինք, թե ինչ գիտեն աշակերտները **բանջարի** մասին: Նախ՝ կընթերցենք խաղիկը աշակերտների համար, ապա՝ կհանձնարարենք, որ աշակերտներն իրենք կարդան: Կբացատրվի աաջադրանքի պահանջը և աշակերտները կկատարեն առաջադրանքը:

**Հնարավոր դժվարություններ**՝ աշակերտների մոտ կարող է նկատվենդժվարություններ` խաղիկի իմաստն ընկալելու առումով:

**Հաղթահարման ուղիներ**՝ համատեղ աշխատանքի միջոցով, հատված առ հատված կարդալ խաղիկը` բացատրելով իմաստը:

**Առաջարկություններ՝** մեծ ուշադրություն դարձնել խաղիկների ուսումնասիրմանը և հաճախ հանձնարարել նմանատիպ առաջադրանքներ, քանի որ կրտսեր դպրոցականները դժվարանում են հեշտությամբ ընկալել դրանց իմաստը:

***Առաջադրանք 2. Խաղիկը բաժանի'ր 2 մասի և վերնագրի'ր.***

**Դուրս գրի՛ր «ի՞նչ» հարցին պատասխանող երկու բառ:**

**Նպատակ՝** զարգացնել կրտսեր դպրոցականի մտածողությունը, խոսքն ու երևակայությունը:

**Ընթացքը**՝ կատարել խմբային աշխատանք, որի ընտրությունը պատահական չէր: Խմբերում հավասարապես կընդգրկվոն և' կարողունակ և թույլ ունակություններով աշաակերտներ:

**Առաջարկություններ՝** հաճախակի կազմակերպել խմբային աշխատանքներ, քանի որ աշխատանքի միջոցով զարգանում է աշակերտների համագործակցված աշխատելու կարողությունը:

***Առաջադրանք 3. Տրված խաղիկից գտի՛ր առարկա, գործողություն ցույց տվող բառերը և լրացրու՛ հետևյալ աղյուսակում.***


|  |  |
| --- | --- |
| **ԱՌԱՐԿԱ** | **ԳՈՐԾՈՂՈՒԹՅՈՒՆ** |
|  |  |

**Նպատակ՝** զարգացնել առարկա և գործողություն ցույց տվող բառերի մասին աշակերտների ունեցած գիտելիքները:

**Ընթացքը**՝ գրատախտակը բաժանել երկու մասի և վերևում գրել **առարկա** և **գործողություն** բառերը: Աշակերտներին բաժանել կպչուն թղթեր և հանձնարարել, որ դուրս գրեն առարկա և գործողություն ցույց տվող բառերը` փակցնելով գրատախտակի համապատասխան մասում:

**Առաջարկություններ՝** այլընտրանքային հանձնարությունների միջոցով զարգացնել առարկա և գործողություն ցույց տվող բառերի մասին աշակերտների ունեցած գիտելիքները:


***Առաջադրանք. Գրի՛ր Հովհ. Թումանյանի* «Ծիտը» *խաղիկի հերոսներին բնութագրող հատկանիշները.***



**Նպատակ՝** զարգացնել աշակերտների մտածողությունը, տրամաբանությունը:

**Ընթացքը**՝ Դասարանը բաժանել երկու խմբի: Առաջին խմբին հանձնարարել բնութագրել Հուռիին, իսկ երկրորդին՝ Ծտին: Աշխատանքն ավարտելուց հետո

***Առաջադրանք 5. Տրված խաղիկից դուրս գրի՛ր միավանկ և բազմավանկ բառեր ու լրացրու՛ աղյուսակը.***



|  |  |
| --- | --- |
| **ՄԻԱՎԱՆԿ** | **ԲԱԶՄԱՎԱՆԿ** |
|  |  |

**Նպատակ՝** ստուգել կրտսեր դպրոցականի քերականական գիտելիքները:

**Ընթացքը**՝ աշակերտների համար ընթերցել խաղիկը, այնուհետև բաժանել երկու խմբի, յուրաքանչյուր խմբին հանձնարարել խաղիկից դուրս գրել տվյալ բառերը և լրացնել աղյուսակում:

Մեր կողմից առանձնացված առաջադրանքներըը տարաբնույթ են և ուղղված են՝ զարգացնելու աշակերտների խոսք, տրամաբանությունը, թիմում աշխատելու կարողությունը: Միևնույն ժամանակ` նմանօրինակ վարժությունների օգնությամբ կարելի է զարգացնել աշակերտի ստեղծագործական մտածողությունը, արտահայտիչ խոսքը, հարստացնել բառապաշարը: Այսպիսով՝ ժամանակակից մեթոդների կիրառումը կարո է նպաստել, որ կրտսեր դպրոցականներն առավել ակտիվ մասնակցեն դասին: Իհարկե, ավանդական եղանակով նույնպես կարելի է վարել դասը, զարգացնել ստեղծագործական ունակությունները, ինքնուրույնությունը, ձևավորել հետաքրքրություն առարկայի նկատմամբ, այնուամենայնիվ, հաշվի առնելով ժամանակակից սովորողների պահանջմունքները, կարծում ենք՝ ավելի շատ պետք է լսելի լինի հենց նրանց խոսքը, իրենք պետք է բացահայտեն այս կամ այն հմտությունը, կարողությունն ու գիտելիքը, անհատական կամ խմբային եղանակով պետք է հետազոտեն, պրպտեն, տեղեկություններ հավաքեն դասի թեմայի շուրջ, ներկայացնեն, բանակցեն ու ինքնադրսևորվեն: Այս մեթոդով սովորողները ձեռք են բերում ինքնուրույնություն, սովորում են աշխատել թիմերով՝ մեկը մյուսին օգնելով, ազատվում են տարբեր տեսակների բարդույթներից, վախերից, սովորում են լսել միմյանց, զարգանում են նրանց մտածելու, երևակայելու, ստեղծագործելու կարողությունները:

**ԵԶՐԱԿԱՑՈՒԹՅՈՒՆՆԵՐ**

Մեր կատարած ուսումնասիրությունների վրա հենվելով` հանդես գանք մի քանի դիտարկումներով.

Կարծում ենք, կրտսեր դպրոցականների համար հայ ժողովրդական բանահյուսական արժեքներին ծանոթացնելը, դրանց միջոցով դաստիարակելն ու կրթելն օրախնդիր է: Այսպես մենք դպրոցականներին առավել ենք մոտեցնում հայ ժողովրդի ազգային ակունքներին, կատարում նրանց մեջ ազգային ու համամամարդկային արժեքների սերմանում: Ժողովրդական բանահյուսությունն արտացոլում է ազգային մշակույթը, ժողովրդի բառ ու բանը: Այս արդար ու անմշակ ժողովրդական խոսքը սերնդեսերունդ փոխանցվում և մտնում է ազգի գենի մեջ` ամբողջացնելով այն կրողների ազգային դիմագիծը և հարուստ նյութ հանդիսանալով նաև գեղարվեստական գրականության համար: Արժեքավոր են բոլոր ժանրենր ու թեմաները, դրանք արտահայտում են թե' ժողովրդի լեզվամտածողությունը, թե' զգացմունքայնությունը, թե' ազգային յուրատիպությունը: Դրանք մշտապես մեր ժողովրդի համար եղել են նեցուկ, հոգու ընկեր, սպեղանի: Կարծում ենք, որ ժողովրդական բանարվեստի այս գոհարնեը որևէ պարագայում չպետք է թողնվեն անխնամ, դրանք պիտի երգվեն, ուսուցանվեն, հրատարակվեն` ցույց տալով հայ ժողովրդի հարատևությունն ու մեծարժեք մշակութային ժառանգությունը: Ուստի կարևոր ենք համարում հենց մատաղ սերնդի մեջ արմատավորել մեր բառ ու բանը հենց մաքրամաքուր ակունքից` ի դեմս մեծագույն բանահավաքների, ասացողների, բանասերների ջանքերով մեծ հասած գոհարների: Այսպիսով դիտարկենք մի քանի արձանագրումներ, որոնք վերաբերում են դասը վարելու մեթոդական համատեքստին.

Կրտսեր դպրոցում մայրենիի դասագործընթացին հարկավոր է սովորողների համար ապահովել ինքնուրույն գործելու, նախաձեռնողի դերում հանդես գալու, սեփական կարծիքն ու հիմնավորված փաստարկներն արտահայտելու հնարավորություն: Այսպես սովորողն ավելի է ոգևորվում և հետաքրքրվում առարկայով: Մի շարք առանցքային կարողունակությունների զարգացման, սովորողին մնայուն գիտելիքով ապահովելու նկատառումներից ելնելով` հարկ է, որ ուսուցիչը վերանայի առարկայի դասավանդման մեթոդական իր զինանոցը` նախապատվություն տալով կարողունակությունների ձևավորմանն ուղղված կրթական մոդելին:

**ՕԳՏԱԳՈՐԾՎԱԾ ԳՐԱԿԱՆՈՒԹՅԱՆ ՑԱՆԿ**

Դ. Գասպարյան, Հայ բանահյուսությունը:

Ա. Դոլուխանյան, Հայ գրականության դասավանդման մեթոդիկա, Երևան, 2006, էջ 69:

Ա. Տեր-Գրիգորյան, Հայոց լեզվի մեթոդիկա, Երևան, 1980:

Ա. Ղանալանյան, «Առածանի», Երևան, 1960:

Կ. Դ. Ուշինսկի, «Մանկավարժական ընտիր երկեր», Երևան 1981, էջ 403։

Ушинский К.Д. Педагогические идеи. – М.; 1971.

Землянская Е. Н., Теория и методика воспитания школьников: учебник и практикум для СПО. М., издательство Юрайт, 2019.

1. Դ. Գասպարյան, Հայ բանահյուսությունը:

   <https://tert.nla.am/archive/NLA%20AMSAGIR/Hayoclezu%20&%20grakanutyun/2013%284%29.pdf> [↑](#footnote-ref-2)
2. Ушинский К.Д. Педагогические идеи. – М.; 1971. [↑](#footnote-ref-3)
3. Ա. Դոլուխանյան, Հայ գրականության դասավանդման մեթոդիկա, Երևան, 2006, էջ 69: [↑](#footnote-ref-4)
4. Землянская Е. Н., Теория и методика воспитания школьников: учебник и практикум для СПО. М., издательство Юрайт, 2019, с. 57. [↑](#footnote-ref-5)
5. Ա. Տեր-Գրիգորյան, Հայոց լեզվի մեթոդիկա, Երևան, 1980թ., էջ 161 [↑](#footnote-ref-6)
6. Ա. Ղանալանյան, «Առածանի», Երևան, 1960: [↑](#footnote-ref-7)
7. Նույն տեղում, էջ 16 [↑](#footnote-ref-8)
8. Նույն տեղում էջ 20: [↑](#footnote-ref-9)
9. Կ. Դ. Ուշինսկի, «Մանկավարժական ընտիր երկեր», Երևան 1981, էջ 403։ [↑](#footnote-ref-10)